Anders Martinus Andersen Erdal

Anders Martinus Andersen Erdal (født 11. mai 1856 i Naustdal, død 24. april 1932 samme sted) var en norsk lærer, gårdbruker og politiker for Venstre.

Erdal hadde utdanning fra Balestrand lærerskole. Han var lærer og kirkesanger i Naustdal fra 1888 til 1922. Han kjøpte i 1906 et gårdsbruk i bygda og dreiv dette ved siden av. 

Han var medlem av herredsstyret i Naustdal i 30 år fra 1898 til 1928, og fra 1920 var han ordfører. Han hadde også verv i skolestyret, i overformynderiet og i overlikningsnemnda. Han var med å stifte ei lokal forening for brannforsikring og den lokale Naustdal Sparebank. Han stod i spissen for å opprette folkehøgskolen Sunnfjord ungdomsskule, der han var styreformann i tjue år. Videre var han i mange år formann i Sunnfjord indremisjon og redaktør for bladet Ungdomsvennen.

Erdal var valgmann ved stortingsvalga i 1897, 1900 og 1903. I to seinere perioder 1913–1915 og 1916–1918 var han vararepresentant til Stortinget fra enmnansskretsen Søndfjord i Nordre Bergenhus amt. Han møtte ei tid i 1918. I perioden 1919–1921 var han innvalgt som fast representant for samme krets.

Referanser

Eksterne lenker 
 

Stortingsrepresentanter fra Venstre
Stortingsrepresentanter for Nordre Bergenhus amt
Stortingsrepresentanter 1919–1921
Ordførere i Naustdal
Venstre-ordførere i Sogn og Fjordane
Norske bønder
Norske skolefolk
Personer fra Naustdal kommune